## Rješenje o odobrenju Pravila Središnje depozitarne agencije d.d. Zagreb od 20. lipnja 2002, Uputa Središnje depozitarne...

### NN 77/2005 (27.6.2005.), Rješenje o odobrenju Pravila Središnje depozitarne agencije d.d. Zagreb od 20. lipnja 2002, Uputa Središnje depozitarne...

# KOMISIJA ZA VRIJEDNOSNE PAPIRE REPUBLIKE HRVATSKE

**1521**

Na temelju odredbi članka 12. točka 5. i članka
137. Zakona o tržištu vrijednosnih papira (»Narodne novine« br.
84/02), Komisija za vrijednosne papire Republike Hrvatske, na zahtjev Središnje
depozitarne agencije d.d., Zagreb, Ksaver 200, u predmetu odobrenja Pravila
Središnje depozitarne agencije d.d., Upute Središnje depozitarne agencije d.d.
za korištenje usluga prijeboja i namire, Upute Središnje depozitarne agencije
d.d. za provedbu upisa u depozitorij i Cjenika
Središnje depozitarne agencije d.d., na sjednici održanoj 23. lipnja 2005.
godine donijela je

## RJEŠENJE

1. Središnjoj depozitarnoj agenciji d.d.,
Zagreb, Ksaver 200, odobravaju se sljedeći akti:

a) Pravila Središnje depozitarne agencije d.d.,
od 20. lipnja 2005. godine;

b) Uputa Središnje depozitarne agencije d.d. za
korištenje usluga prijeboja i namire, od 20. lipnja 2005. godine;

c) Uputa Središnje depozitarne agencije d.d. za
provedbu upisa u depozitorij, od 20. lipnja 2005.
godine.

2. Središnjoj depozitarnoj agenciji d.d.,
Zagreb, Ksaver 200, ne odobrava se Cjenik Središnje depozitarne agencije d.d.,
od 12. svibnja 2005. godine.

3. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republika
Hrvatske (dalje: Komisija) zaprimila je 16. svibnja 2005. godine od Središnje
depozitarne agencije d.d. Zagreb, Ksaver 200 (dalje: Agencija), zahtjev za
odobrenje Pravila Središnje depozitarne agencije d.d., Upute Središnje
depozitarne agencije d.d. za korištenje usluga prijeboja i namire i Cjenika
Središnje depozitarne agencije d.d. sve od 12. svibnja 2005. godine te 1.
lipnja 2005. godine zahtjev za odobrenje Upute Središnje depozitarne agencije
d.d. za provedbu upisa u depozitorij, od 30. svibnja
2005. godine.

Nakon detaljnog pregleda dostavljenih akata od
strane stručnih službi, Komisija je Agenciju upoznala s primjedbama i
prijedlozima za izmjenu istih. Komisija ja u nekoliko navrata dobivala od
Agencije ispravke i dopune navedenih akata, ali je tek u aktima od 20. lipnja
2005. godine zaprimljenim u Komisiju 23. lipnja 2005. godine Agencija unijela
sve primjedbe i prijedloge Komisije.

Vezano uz Cjenik, a sagledavajući stanje na
tržištu kapitala kao i poslovanje Agencije, Komisija nije našla utemeljenim
zahtjev za odobrenje novog Cjenika kojim se uglavnom povećavaju naknade za
pojedine usluge Agencije. Naime, osnivač Agencije i vlasnik 62,2% je Republika
Hrvatska, a zajedno s Financijskom agencijom d.d. čiji je također osnivač i
100% vlasnik ukupno ima 73.3 % dionica Agencije. U interesu razvoja tržišta
kapitala sve do sada nastojalo se da cjenovno opterećenje sudionika na tržištu
bude što manje, odnosno da institucije koje pružaju usluge na tržištu kapitala
posluju više kao neprofitne organizacije. Stoga visoki troškovi poslovanja i
ostvarena i zadržana dobit do 31. prosinca 2004. godine u iznosu od 23,0
milijuna kuna nakon oporezivanja ne daju osnovu za povećanje cijena Agencije.

Slijedom navedenog, po provedenom postupku na
temelju ovlaštenja iz članka 12. točka 5. i članka 137. Zakona o tržištu
vrijednosnih papira (»Narodne novine« br. 84/02,
dalje: Zakon), Komisija je odobrila naprijed navedene akte Središnje
depozitarne agencije d.d., Zagreb, kako je riješeno u točki 1. izreke ovog
rješenja a nije odobrila akt kako je riješeno u točki 2. izreke ovog rješenja.

Podnositelj zahtjeva ispunio je uvjete iz članka
2. točka 18. Pravilnika o vrsti i visini administrativnih pristojbi i naknada
(»Narodne novine« br. 115/02 i 43/03).

Sukladno odredbama članka 8. Zakona, ovo
Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se
protiv istoga može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-450-08/05-02/76

Urbroj: 567-03/05-10

Zagreb, 23. lipnja 2005.

Predsjednik Komisije

**Miljenko** **Fičor**, v. r.

Rješenje, NN 77/2005-1521